# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512, 06-20/314-2365 Email: jegyzo@csanytelek.hu***

CS/661-2/2022.

**ELŐZETES HATÁSVIZSGÁLAT**

**Csanytelek község közterületeinek elnevezéséről és házszám-megállapításról szóló**

**önkormányzati rendelet-tervezet előterjesztéséhez**

A csatolt jogszabályi tervezet előkészítőjeként a jogalkotásról szóló 2010. évi CXXX. törvény (a továbbiakban: Jat.) 17. § és a 17/A. §-ában írt kötelezettségemnek eleget téve az alábbiakban terjesztem be a *tárgyi rendelet-tervezet bevezetésével (általam vélelmezett) várható hatások következményeiről alkotott véleményemet és ajánlom azt a döntést hozók figyelmébe.*

**A tárgyi önkormányzati rendelet végrehajtása során az érintettekre gyakorolt hatások:**

***Társadalmi:*** a tárgyi önkormányzati rendelet nagy hatással van a település lakosságára, mert egy névtáblával ellátott utcában lehetővé teszi az állampolgár számára a személyéhez köthető lakóingatlana házszámának ingatlannyilvántartásban, a személyes adatainak a lakcímnyilvántartásban, a közszolgáltatást nyújtó hatóságok és közszolgáltatók számára a pontos elérhetőséget, a beazonosítását. Ez a jogosultság kötelezettséggel is jár, jelesül a házszámtáblák tisztántartásáról, a cserélt házszámtáblák esetén a régi házszámtábla levételéről, valamint a meglévő házszámtáblák kerítésre való áthelyezéséről való gondoskodással jár. Anyagi terhelést viszont nem jelent, mert az utca névtáblákon túl, a házszámtáblák készítésének költségére az önkormányzat költségvetése nyújt fedezetet. Legfőbb célja ennek a rendeletnek – az önkormányzat alanyaként – a jogszabályban foglaltaknak való megfelelésen túl, a mentőszolgálat, a rendőrség, a postai szolgáltatás, a katasztrófavédelem eljárása során való fellelhetőség lehetővé tétele, amely szó-szerint életet menthet.

***Gazdasági:*** egy – egy helyben működő vállalkozás számára a tárgyi rendelet érinthet gazdasági érdeket, mert pontos beazonosítás hiányában a vállalkozás működése is veszélybe kerülhet, ami a vállalkozás csődjéhez vezethet.

***Költségvetési:*** a rendeletben szabályozott közterületi névtáblák és a házszámtáblák előállításának, kihelyezésének lebonyolítása költsége az önkormányzat adott évi költségvetését terhelheti, melyet saját forrásból kell biztosítani.

***Környezeti:*** a rendeletben foglaltak nem eredeztetnek környezeti hatásokat, legfeljebb az épített környezetre, a településképre vannak ráhatással.

***Egészségi:*** a rendeletben nem kerül sor egészségügyi kérdéskör szabályozására.

***Adminisztratív:*** a településen lévő lakóházak házszámtáblákkal való ellátása plusz feladatot ró a Csanyteleki Polgármesteri Hivatal fizikai foglalkoztatottjaira.

***A jogszabály megalkotásának szükségessége:*** az új önkormányzati rendelet szabályozását az Mötv. felhatalmazó rendelkezése írta elő, mellyel kötelezést mondott ki a tárgyi önkormányzati rendelet megalkotására, melynek végre nem hajtása mulasztásban megnyilvánuló jogsértésnek minősül, amely a Csongrád-Csanád Megyei Kormányhivatal Törvényességi Felügyeleti Osztálya Vezetője általi felügyeleti intézkedését vonhatja maga után. Az önkormányzati rendelet kiadásának elmaradása jogbizonytalanságot eredményezne, amely európai uniós jogelveket sért és ellentétes az Alaptörvényben megfogalmazott jogbiztonság követelménye biztosításának alkalmazásával.

***A jogszabály alkalmazásához szükséges személyi, szervezeti, tárgyi és pénzügyi feltételek:*** a közterületi névtáblák és a lakóingatlanokon házszámtáblák kihelyezésének lebonyolításához szükséges személyi, szervezeti, tárgyi és pénzügyi feltételei adottak a Csanyteleki Polgármesteri Hivatal fizikai alkalmazottai által a feladat végrehajtásához rendelt önkormányzati költségvetési forrásból finanszírozottan.

C s a n y t e l e k, 2022. május 4.

Tisztelettel:

…………………………………

Kató Pálné jegyző